als_Latn dik_Latn sag_Latn
Nga Arbi Laçi
Sa e thjeshtë të gjejmë fajtorin, të presim zyrtarë me pasaportë joshqiptare të na flasin për suksesin dhe josuksesin, të fshihemi pas gishtit e të themi, “e shitën”, “e blenë” apo “e trukuan”. Sa e thjeshtë edhe për mua ta përcjell në rreshta atë që në fakt duhet ta dërgoj në derën ku drejtësia “mirëpret” të denoncohen kundravajtjet ligjore. Rëndom dëgjojmë të thuhet se po hetohet, se do të merren masa, tolerancë zero e duar të pastra. Ç’gallatë! Rëndom dëgjojmë të flitet për dosje të ardhura në FSHF nga UEFA me sinjale alarmi për ndeshje të dyshuara. Ç’gallatë! Mediat kanë denoncuar në disa raste, në të tjera ndoshta nuk e kanë bërë si dhe sa duhet, por kanë tentuar. Njëjtë po përpiqem edhe tani. Akte teatrale të paralajmëruara nuk shqetësojnë askënd. Aktorët që i luajnë shëmtuar skenaret e turpshëm fshihen pas gishtit. Prokuroria? Pse, ka të tillë?! Drejtësia hesht, thua se nuk ka detyrime. Ka raste kur kërkojnë fakte, por në fakt qëllon që ka materiale filmike që vërtetojnë shumë. Ka raste kur diskutohet se nuk mjaftojnë, por harrojnë se nëse do të hapeshin tabulatet telefonike, ndoshta dhe unë do të detyrohesha të dëshmoja për shumë gjëra që mund të di dhe i mbaj në telefonin tim personal. Po në telefonin e atyre që flasin e shkëmbejnë mesazhe kombëtare e ndërkombëtare, a e imagjinoni se çfarë mund të gjeni?! Nëse jo, më mirë që s’e imagjinoni. Dhe tani që mbërrite në fjalinë e fundit të shkrimit, riktheju planeve që kishe pasi pavarësisht rreshtave, asgjë nuk do të ndryshojë. Të kërkoj falje për këto pesë minuta.
war_Latn als_Latn